<classify> TSN katika michuano hiyo iliyoanza Machi 14, mwaka huu, ilishiriki katika soka na netiboli ambapo timu ya soka ilifungwa bao 1-0 na IPP wakati TSN Queens ilifungwa mabao 40-5 na Shirika la Utangazaji Tanzania TBC.Mchezaji wa soka, Mgaya Kingoba alipokea kombe hilo kutoka kwa mgeni rasmi, Mkurugenzi wa Utamaduni katika Wizara ya Habari, Vijana, Utamaduni na Michezo, Profesa Herman Mwansoko aliyemwakilisha Waziri Dk Fenella Mukangara.Akizungumzia kombe hilo, Kingoba alisema timu za TSN zimekuwa na nidhamu ya hali ya juu katika michuano hiyo na pia ni miongoni mwa timu chache zinazochezesha wachezaji halali kwa maana ya wafanyakazi wa TSN.Timu zetu zote mbili zimeshiriki michuano kwa nidhamu ya hali ya juu ndani na nje ya uwanja. Uwanjani hatukuwa na vurugu wala kuoneshwa kadi nyingi. Lakini kubwa hata usajili wetu umezingatia kanuni za mashindano ya Kombe la NSSF kwa vyombo vya habari, alisema Kingoba.Katika fainali ya soka jana, Habari Zanzibar iliishinda IPP kwa penalti 5-4 baada ya dakika 90 za kwenda sare ya 0-0.Ilizawadiwa kombe na Sh milioni tano taslimu, huku mchezaji wao, Yussuf Juma akiibuka mfungaji bora kwa kupachika wavuni mabao matano na kuzawadiwa Sh 400,000. IPP ilizawadiwa Sh milioni nne.Katika mshindi wa tatu, TBC iliishinda Tumaini Media kwa mabao 4-0 na kuzawadiwa Sh milioni 2.5 mshindi wa netiboli alikuwa ni Uhuru Queens iliyoishinda NSSF kwa mabao 20-17, huku Business Times ikishika nafasi ya tatu.Uhuru Queens ilizawadiwa Sh milioni 4.5, BTL iliyoishinda Mwananchi ilizawadiwa Sh milioni tatu na Mwananchi ikazawadiwa Sh milioni 2.5 kwa sababu NSSF kwa mujibu wa kanuni, inapokuwa mshindi, haichukui fedha, bali kombe.Uhuru na BTL pia walizawadiwa vikombe. Nuru Habib wa BTL aliibuka mfungaji bora kwa mabao 94. Michuano ya mwaka huu ilishirikisha timu 18 za soka na nane za netiboli ambazo ni TBC, Free Media, IPP, TSN, Tumaini Media, Habari Bara, Habari Zanzibar, Radio Kheri, Azam Media, Clouds, Mwananchi, Radio Maria, New Habari 2006, Business Times, NSSF, Jambo Leo, Uhuru, Sahara.Akifunga michuano hiyo ya 12, Profesa Mwansoko mbali ya kulipongeza Shirika la Taifa la Hifadhi ya Jamii NSSF, kwa kuendelea kuandaa michuano hiyo, alilitaka kuangalia uwezekano wa kuendesha kwa mtindo wa ligi ili kuongeza msisimko na ushindani kwa timu hizo za vyombo vya habari. Kwa sasa, inaendeshwa kwa mtoano.  <topic>: michezo 